Auctoritate antiquorum patrum sancitum est ut ea quæ in posteris volumus fore firma, ne astu fallaciæ cavillentur, scripturis adnotatione corroborentur. Unde notum esse volumus tam presentibus quam secuturis sanctæ Dei ecclesiæ rectoribus, qualiter venientes per consilium Hugonis comitis atque Autissiodorensis episcopi, quidam monachi domni Odilonis abbatis ex cœnobio quod vocatur Aureavallis, silicet Unbertus, Andraldus, Rannulfus atque Odo ante presentiam reverentissimi presulis Hugonis Nevernensis et clericorum sub eo degentium, expetierunt clementiam eorum ut quandam terram almi martyris christi Cyrici quæ sita est in pago Augustudunensi juxta fluvium Ligerim, et vocatur ipsa terra Vivent, sibi et ad locum Aureævallis quod dedicatum est in honore sancti Salvatoris et sanctæ Mariæ sanctique Joannis pro precaria concederent; quorum petitionem prefatus presul per consilium clericorum suorum suscipiens, predictam terram cum omnibus rebus quæ ad eam adspiciunt vel adspicere videntur omnibus in locis, id est agris, silvis, pratis, pascuis, aquis, aquarumve decursibus, exitibus et regressibus, totum ad integrum, usque ad inquirendum, nec non et mancipiis utriusque sexus ea ratione concessit, ut annis singulis rectores jam dicti loci, qui vocatur Aureavallis, quo in loco domnus abbas Odilo prœesse videtur, in festivitate beati Martini solidos II ad victualia fratrum in censum persolvant. Et si de ipso neglegentes in aliquo extiterint, in duplo restituant. Simili modo concessit in aliis locis, id est, in villa Neusiaco et in Moncello seu Senviniaco et in Villeretum et in circuitu sancti Joannis et in Mulneto et in campo Aabaldi et in monte Benedicti et ad sanctum Dionysium et in Temponiaco et in Digomptiaco, quantum in eisdem vallibus vel locis beatus Cyricus martyr videtur habere, id est in terris, silvis, pratis, pascuis, vineis, aquis, aquarumve decursibus, exitibus et regressibus et mancipiis utriusque sexus, totum ad integrum usque ad inquirendum, eo tenore ut omni anno rectores jamdicti loci solidos III in censu persolvant. Ut etiam hæc precaria omni tempore majorem optineat firmitatis vigorem, manu jam dicti episcopi et ejus clericorum assignationibus roborata est. Actum est in civitate Nevernensi publice. Signum Hugonis presulis, Signum Guidonis archidiaconi. S. Berteloni abbatis, S. Evrardi prepositi. S. Ragembaldi decani, S. Tecbaldi presbyteri, S. Odonis presbyteri. Tetbertus presbyter, cancellarius, scripsit, datavitque mense julio, anno XX regnante Rotberto rege.